Source: https://szekszarditorvenyszek.birosag.hu/20161110/mi-az-ugyfelsegito
Timestamp: 2019-10-13 23:34:41
Document Index: 20424886

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'Bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

Mi az ügyfélsegítő? | Szekszárdi Törvényszék
a Szekszárdi Törvényszék illetékességi területén működő járásbíróságok, közigazgatási és munkaügyi bíróság nyilvános félfogadásáról
A bíróság nyilvános ügyfélfogadási napja, más néven ügyfélsegítő alapvetően annak a feladatnak az ellátására szolgál, hogy az olyan személy részére, akinek nincs jogi képviselője (ügyvédje), a bíróságon keresetét, kérelmét, nyilatkozatát írásba foglalják.
Az ügyfélsegítői ügyintézés nem jelent jogi tanácsadást, pertaktikai tippeket, jogi állásfoglalást vagy jogszabály értelmezést a bíróság részéről. Az ügyfélsegítői ügyintézőnek előzetes véleményt nem áll módjában adni a perekkel vagy vitás jogviszonyokkal kapcsolatban és nem ajánlhat ügyvédet.
Az ügyfélsegítő félfogadáson való megjelenésről a bíróságon nem lehet igazolást kiadni.
Az első fokon törvényszéki hatáskörbe tartozó perekben kötelező a jogi képviselet. Kötelező jogi képviselet esetén a jogi képviselő nélkül eljáró fél perbeli cselekménye és jognyilatkozata hatálytalan. A törvényszék előtti perekben jogi képviselőként eljárhat ügyvéd, ügyvédi iroda, illetve jogtanácsos azokban a perekben, amelyekben jogszabály a képviseletre feljogosítja.
A járásbíróság előtti perekben a fél választása szerint járhat el jogi képviselővel, jogi képviselő nélkül eljáró fél csak a jogszabályban meghatározott, erre rendszeresített nyomtatványon (formanyomtatványon) terjesztheti elő
a) a keresetlevelet,
b) a viszontkereset-levelet, valamint a beszámítást tartalmazó iratot, és
c) az írásbeli ellenkérelmet.
A járásbíróság hatáskörébe tartozó ügyekben a felperes keresetét a lakóhelye, székhelye, munkahelye szerinti vagy a perre illetékes járásbíróságon az erre meghatározott ügyfélfogadási időben szóban adhatja elő, melyet a bíróság az e célra rendszeresített formanyomtatványon rögzít.
Ha a felperes a keresetét nem a fenti járásbíróságok valamelyikén adja elő, a bíróság a kereset rögzítését alakszerű határozat hozatala nélkül megtagadja, és a felperest tájékoztatja vagy a keresetlevél írásbeli előterjesztéséhez szükséges formanyomtatványt bocsát a felperes rendelkezésére.
A fél a viszontkeresetet, a beszámítást és az ellenkérelmet tartalmazó nyilatkozatot a perben eljáró bíróságon adhatja elő szóban, melyet a bíróság az arra rendszeresített nyomtatványon rögzít.
A fél a folyamatban lévő perben az előbbiekben meghatározottakon kívül eső egyéb kérelmeit, nyilatkozatait is előterjeszthet szóban a perben eljáró bíróságon, amelyet jegyzőkönyvbe kell foglalni, továbbá kezdeményezhető bírósági végrehajtási eljárás is.
A fél a kereset-változtatás, viszontkereset-változtatás, beszámítás-változtatás, illetve a keresettel, viszontkeresettel, beszámítással szembeni ellenkérelem-változtatás iránti kérelmet a tárgyaláson szóban is előadhatja.
A fizetési meghagyásos eljárás a közjegyzők hatáskörébe tartozik. Csak fizetési meghagyás útján érvényesíthető a kizárólag pénz fizetésére irányuló, 3.000.000,- Ft-ot meg nem haladó lejárt követelés, feltéve, hogy a kötelezettnek van ismert belföldi lakóhelye vagy tartózkodási helye, illetve székhelye vagy képviselete. Fizetési meghagyás kibocsátása iránti kérelemmel bármelyik közjegyzőhöz lehet fordulni.
A törvényszék illetékességi területén működő Szekszárdi Közigazgatási és Munkaügyi Bíróságon ügyfélsegítő nincs, ezért munkaügyi jogvitával kapcsolatban (jellemzően a munkáltató és a munkavállaló vagy közalkalmazott között a munkaviszonnyal, közalkalmazotti, illetve közfoglalkoztatási jogviszonnyal kapcsolatos perek) a járásbíróságokon tartott ügyfélsegítő félfogadáson lehet megjelenni, de beadványok a Közigazgatási és Munkaügyi Bíróság kezelőirodájában is leadhatóak félfogadási időben. Munkaügyi perben a jogi képviselet nem kötelező. Saját tagjainak munkaügyi perében meghatalmazottként eljárhat a munkavállalói érdek-képviseleti szervezet is (szakszervezet, üzemi, illetve közalkalmazotti tanács).
Közigazgatási jogvitában a keresetlevelet nem a bíróságon, hanem az első fokon eljárt közigazgatási szervnél kell benyújtani.
Birtokvédelmi ügyben a település szerinti jegyző is jogosult eljárásra, először ott kell érdeklődni. A jegyző birtokvédelmi ügyben hozott határozatának megváltoztatása iránti perben a keresetlevelet nem a bíróságon, hanem a határozatot hozó jegyzőhöz kell benyújtani.
Az ügyfélsegítő félfogadáson könnyű testi sértés, rágalmazás, becsületsértés, kegyeltsértés, magántitok és levéltitok megsértése bűncselekmények miatt lehet feljelentést tenni, egyéb feljelentéssel a rendőrséghez, ügyészséghez kell fordulni.
A bírósági eljárások megindításához az eljárásban résztvevő többi fél idézési címét meg kell adni, ha nem ismert, azt a lakcímnyilvántartásból be kell szerezni.
A nem bírósági hatáskörbe tartozó ügyben beadvány az ügyfélsegítő félfogadáson nem készíthető, az ügyfél részére az eljárásra hatáskörrel rendelkező szervről adható tájékoztatás.
A nem jogi képviselővel eljáró fél előterjeszti a bírósághoz beadványát, nyilatkozatát postai úton, a bíróságokon elhelyezett gyűjtőládába elhelyezéssel, az ügyintéző bíróság kezelő irodájában ügyfélfogadási időben leadással, vagy benyújthatja elektronikus úton is.
Figyelem, a beadványok e-mailben való elküldése nem minősül elektronikus ügykezelésnek!
Elektronikus kapcsolattartásra az ügyfélkapun keresztül van lehetőség, amelyhez regisztráció és további tájékoztatás a https://ugyfelkapu.magyarorszag.hu linken érhető el.
Regisztrációt követően az elektronikus úton előterjeszthető iratok a
http://birosag.hu/allampolgaroknak/nyomtatvanyok-urlapok link alatt találhatóak.
A beadvány elektronikus úton történő benyújtását az elektronikus út vállalásának kell tekinteni, ez esetben az eljárás folyamán – ide értve az eljárás minden szakaszát és a rendkívüli perorvoslatot is – a fél, illetve képviselője köteles a bírósággal a kapcsolatot elektronikus úton tartani és a bíróság is valamennyi bírósági iratot elektronikusan kézbesíti részére. A jogi képviselő nélkül eljáró fél azonban utóbb, a beadvány papír alapú benyújtásával egyidejűleg kérheti a bíróságtól a papír alapú eljárásra történő áttérés engedélyezését, ha valószínűsíti, hogy a körülményekben olyan változás következett be, amely miatt az elektronikus úton történő eljárás a továbbiakban számára aránytalan megterhelést jelentene.
A fentiek alapján kérjük az ügyfeleket, hogy a nyilvános ügyfélfogadási napra (ügyfélsegítőre) felkészülten, határozott kérelemmel érkezzenek és hozzák magukkal a tájékoztatás szerinti iratokat, továbbá minden esetben szükséges személyi azonosító okmány bemutatása.
Aki jogi segítségnyújtásra szorul, fordulhat a Jogi Segítségnyújtó Szolgálathoz (pártfogó ügyvéd iránti kérelem előterjesztése és ügyintézése), amely Tolna megyében az alábbi címen érhető el:
Tolna Megyei Kormányhivatal Igazságügyi Osztálya
Tájékoztatja a bíróság az ügyfeleket, hogy egyes bírósági eljárásokban vitás kérdéseik megegyezésen alapuló rendezése érdekében ingyenesen közvetítői eljárást vehetnek igénybe, amely eljárásról is kaphatnak további tájékoztatást az ügyfélsegítő félfogadáson. Ha közvetítői eljárásban a felek között megállapodás jön létre, annak egyezségként történő jóváhagyása érdekében a perre hatáskörrel és illetékességgel rendelkező bíróságon egyezségi kísérletre idézést lehet kérni. Ha az egyezségi kísérletre idézést a megállapodást megkötő felek közösen kérik, az eljárás bármely hatáskörrel rendelkező bíróságon lefolytatható. Az eljárásban a jogi képviselet nem kötelező.
A leggyakrabban előforduló perek megindításához szükséges iratok az alábbiak:
Házasság felbontása iránti perben
- kiskorú gyermek esetén születési anyakönyvi kivonat másolata.
A házastársak vagyoni viszonyaival összefüggő kereset – a házastársi tartás és a házastársi közös lakás használatának rendezése iránti kereset kivételével – a házassági perrel nem kapcsolható össze.
A házasság felbontása iránti perben erre irányuló kérelem hiányában is határoznia kell a bíróságnak a közös kiskorú gyermek szülői felügyelete gyakorlásának rendezéséről, valamint a kiskorú gyermek tartása felől.
Szülői felügyeleti jog szabályozása, gyermektartásdíj (megállapítás, felemelés, leszállítás, megszüntetés) iránti perben
- a gyermek születési anyakönyvi kivonatának másolata,
- ha korábban született bírósági határozat a szülői felügyelet tárgyában, az arról szóló irat vagy ügyszám.
Apaság megállapítása iránti perben
- kiskorú gyermek a perben a gyámhatóság hozzájárulásával az anya pertársaként részt vehet, ez esetben szükséges a gyámhatóság hozzájáruló határozata.
Apaság vélelmének megdöntése iránti perben
- az anya a gyámhatóság jóváhagyásával kiskorú gyermekével együttesen indíthat pert, ez esetben szükséges a gyámhatóság hozzájáruló határozata.
Gondnoksági perben (gondnokság alá helyezés, gondnokság alá helyezés módosítása, gondnokság alá helyezés megszüntetése, gondnokság alá helyezés felülvizsgálata és az előzetes jognyilatkozat felülvizsgálata iránti per)
- a gondnokság alá helyezendő személy rendszeres jövedelmét, ingatlan vagyonát igazoló iratok,
- a gondnokság alá helyezendő egészségi állapotáról rendelkezésre álló egészségügyi dokumentáció,
- keresetindításra jogosultság igazolása (perindításra jogosult a nagykorú együtt élő házastársa, élettársa, egyenesági rokona, testvére, kiskorú törvényes képviselője, gyámhatóság, ügyész) az igazoló okirat lehet pl.: házassági anyakönyvi kivonat, születési anyakönyvi kivonat, személyazonosító okirat.
Tulajdoni perekben (közös tulajdon megszüntetése, elbirtoklás, egyéb tulajdoni per)
- az ingatlan 30 napnál nem régebbi, az ingatlan-nyilvántartási hatóságtól beszerzett tulajdoni lapja.
Kötelmi perekben (szerződés teljesítése, szerződés módosítása, szerződés megszűnése és e körben elszámolás, szerződés (részleges) érvénytelenségének, hatálytalanságának megállapítása, szerződésszegés megállapítása jogkövetkezmények levonásával, előleg vagy foglaló visszafizetése, bánatpénz megfizetése, kötbér megfizetése, kártérítés, jogalap nélküli gazdagodás, ajándék visszakövetelése)
- a jogvita alapját képező szerződés, okiratok.
Szerződésen kívüli károkozás miatti kártérítés iránti perben
- bármely dokumentum, amely a károkozást, a kár bekövetkeztét bizonyítja (pl.: fényképfelvétel, egészségügyi dokumentáció, értékpapír, nyilatkozat).
Illetékbélyeg megvásárlására a bíróságon nincs lehetőség, illetékbélyeg a postahivatalban szerezhető be. A bírósági eljárás illetéke a Szekszárdi Törvényszék 10032000-01012499-00000000 számú számlájára befizetéssel, vagy az Elektronikus Fizetési és Elszámoló Rendszeren (EFER) keresztül (bankkártyás teljesítéssel), továbbá a NAV útján is teljesíthető.
A felet a külön jogszabályban [2018. január 1. napjától a 2017. évi CXXVIII. törvény] meghatározott feltételek fennállása esetén az eljárási illeték, vagy a perben felmerülő egyes költségek előlegezése, vagy viselése nem terheli, mert egyes perekben a jogszabály tárgyi költségkedvezményt biztosít és előterjeszthető személyes költségkedvezmény engedélyezése iránti kérelem, amelyhez a mellékletben található letölthető és félfogadási időben a bíróság polgári irodájában is beszerezhető nyomtatvány kitöltve és a szükséges igazolásokkal ellátva csatolandó az ügyfélsegítő félfogadáson vagy a személyesen előterjesztett kérelemhez.
Munkaügyi perben a munkavállalót munkavállalói költségkedvezmény illeti meg, ha a munkaügyi per által érintett munkaviszonyból származó távolléti díj nem haladja meg a jogszabályban meghatározott mértéket [73/2009. (XII. 22.) IM rendelet].
Ha a megjelölt iratok, adatok az ügyfélsegítő félfogadáson hiánytalanul nem állnak rendelkezésre, az a beadvány írásba foglalásának akadályát képezheti.
A bíróságok ítélkezési szünetet tartanak minden év július 15. és augusztus 20. napja, valamint december 24. és január 1. napja közötti időszakban, ezekben az időszakokban a Szekszárdi Járásbíróságon kívüli bíróságokon ügyfélsegítő nem működik.
szerda 8.00-12.00, illetve 13.00-16.00 óráig,
szerda 8.00-12.00, illetve 13.00-15.00 óráig,
kedd 8.00-12.00, illetve 13.00-15.00 óráig,
csütörtök 8.00-12.00, illetve 13.00-16.00 óráig.
Tájékoztatja a bíróság az ügyfeleket, hogy a gyorsabb ügyintézés érdekében a bírósági ügyfélsegítő félfogadásra mind telefonon, mind elektronikus úton előzetesen időpont foglalható. A kérelmet legkésőbb az ügyfélsegítő félfogadást megelőző napon 13:00 óráig lehet előterjeszteni a bíróság ügyfélsegítő félfogadási idejét figyelembe véve egész óra, illetve óra 30 perc megjelöléssel (pl. 10:00, 10:30, 11:00, stb.).
A Szekszárdi Járásbíróságon az ügyfélsegítő félfogadás teljes idejére igényelhető időpontfoglalás.
A Bonyhádi Járásbíróságon, a Dombóvári Járásbíróságon, a Paksi Járásbíróságon, valamint a Tamási Járásbíróságon az ügyfélsegítő félfogadás napján 08:00 órától 12:00 óráig terjedő időszakra kérhető időpontfoglalás.
Az időpontfoglalás érdekében hívható telefonszámok és rendelkezésre álló e-mail címek a következők:
Szekszárdi Járásbíróság:
74/419-511
ugyfelsegito@szekszard.birosag.hu
Munkaügyi Bíróság:
Bonyhádi Járásbíróság:
74/451-633
ugyfelsegito@bonyhad.birosag.hu
Dombóvári Járásbíróság:
74/465-111
ugyfelsegito@dombovar.birosag.hu
Paksi Járásbíróság:
75/310-801
ugyfelsegito@paks.birosag.hu
Tamási Járásbíróság:
74/471-318
ugyfelsegito@tamasi.birosag.hu
Az elektronikus időpontfoglalást a bíróság lehetőség szerint egy munkanapon belül a küldő e-mail címére visszaigazolja. Időpontfoglalás esetén is előfordulhat azonban, hogy az ügyforgalom miatt várakozni kell.
Ügyfélsegítő plakát 51.32 KB
Ismertető az ügyfélsegítőről 512.94 KB
Tolna Megyei Kormányhivatal Jogi segítségnyújtás 89.86 KB